Venerabile Maestru, Luminat Orient, Iubiți frați cu toții 

De la profan la neofit


Ideea acestei Planșe de Arhitectură am primit-o de la un Frate din București, drag sufletului meu, care a reușit să îmi stârnească amintiri legate de drumul meu de la profan la neofit, dar și toate trăirile pe care le-am simțit în timpul inițierii.
Citez din manuscrisul lui Wilkinson de la 1727:
„– Cum ai devenit Mason?
– Din proprie voință şi la recomandarea unui prieten“
Adesea acest prieten săritor se dovedește a fi cel care l-a recomandat pe profan, cel care a îndeplinit rolul de naș. 
În majoritatea cazurilor din ziua de astăzi parcursul unui profan de la candidat la mason este girat de un prieten, de un frate care, de regulă, devine nașul masonic al acestuia. Nașul sau Nașii (de regulă vor fi doi) pot să protejeze candidatura profanului şi să servească drept Frați prezentatori. Aceștia pot călăuzi primii pași ai noului inițiat în viața masonică şi vor veghea la instruirea şi perfecționarea sa, deși aici ar trebui să vorbim din punctul meu de vedere despre o importantă obligație. Din păcate, nășirea este considerată o simplă formalitate când, de fapt, îndrumarea spirituală a finului de către naş are o importantă capitală pe drumul sinuos început în cabinetul de reflecție şi continuat pe culoarele labirintului; drum materializat, substanțializat, în interiorul templului, prin primirea luminii. În fapt, alături de Supraveghetorul Coloanei pe care se află masonul în diferite grade, Naşul Masonic rămâne interlocutorul privilegiat al acestuia, Fratele care este alături de el, Fratele care are răbdare, care explică, care sprijină, care arată şi-l călăuzește mereu, sau cel puțin așa trebuie să fie ! Dacă nu este așa, atunci vă doresc un atelier în care să aveți cel puțin o fărâmă din frații pe care îi am eu în Respectabila Lojă România Noastră, care de fiecare dată au fost alături de mine, fără să le cer acest lucru și m-au sprijinit să înaintez în lucrările atelierului nostru și profit de această ocazie să mă înclin înclin în fața lor.
Revenind la inițiere, Intrarea în Templu este cerută de bunăvoie de un profan liber şi de bune moravuri, un profan care cunoaște de acum principiile generale ale Francmasoneriei şi, prin urmare, care acționează în deplină cunoștință de cauză. El trebuie să îşi redacteze personal cererea şi să o adreseze Venerabilului Maestru, iar din acest moment Profanul pleacă pe lungul drum al transformării. Aici el constată că i se cer anumite date privitoare la propria persoană: vârstă, profesiune, traseu profesional, motivele pentru care solicită intrarea în Ordin, etc. 
Această perioada de căutări şi acumulări, de anchete şi verificări este extrem de importantă şi durează de la câteva luni la câțiva ani. În cazul meu a durat mai bine de 18 luni și încă aproximativ alte 24 de luni în care am primit calea de la „adevăratul” meu naș. De ce zic „adevăratul”, eu consider ca naș cu adevărat îți este cel care te călăuzește spre masonerie, spre cunoaștere, cel care vine pe cărare alături de tine până când tu ești pregătit să bați la porțile templului.
Profanul, angajându-se în viața masonică, nu trebuie, în niciun fel, să greșească poarta, iar Frații atelierului trebuie să analizeze just decizia pe care o au de luat primind un candidat sau altul în Respectabilul lor Atelier. Căci lor le aparține decizia.  Eh și ce credeți iubiți frați, cu toate că m-am documentat, cu toate că am reușit să deprind noțiuni, am asimilat informații, am reușit cât poate un profan să înțeleagă din acest ordin inițiatic... consider că am greșit poarta. Am bătut la porțile templului și nebănuite sunt căile Domnului... iar bătaia mea a fost propagată în două loji din Cluj Napoca. Am fost abordat de către primii frați, ca mai apoi după câteva luni bune să discut și cu ceilalți, la sfatul unui respectabil frate, maestru venerabil din trecut, am dat curs ambelor discuții, chiar fiind încurajat în acest sens. În primăvara anului 2024 sunt chemat și „chestionat” de a 2-a loja, cărora le le-am spus de la bun început că eu am mai purtat discuții și cu o altă lojă și că nu am depus nici o cerere/adeziune la ordin. Ei decid să  mă cheme la inițiere. Sper să nu plictisesc iubiți frați, dar emoția pregătirii este una memorabilă, respectiv când îți pregătești costumul negru, îți alegi cravata neagră pe care probabil nu o aveai în garderobă până atunci și așa mai departe. 
În ziua în care trebuia să fiu inițiat, sunt sunat de prima lojă, cei de care va spuneam că în trecut am avut prima interacțiune și îmi spun ca sunt așteptat a 2-a zi la inițiere și să mă pregătesc. Eram confuz, nu mai înțelegeam nimic, în ziua în care trebuie să fiu inițiat sunt anunțat că mă vor și ei, cei ce nu au mai dat nici un semn de viață de atâtea luni. Categoric că le explic faptul că acest lucru nu mai este posibil și eu urmează să am inițierea „astăzi”. 
Să nu o mai lungesc, toată această poveste a generat discuții între cele două ateliere și nu neapărat constructive, motiv pentru care am făcut un pas în spate și am decis că indiferent de ceea ce se va decide în ceea ce mă privește, nu voi da curs inițierii, nu sub această formă de dispută între frați.
Mi-am propus că las timpul să treacă și că nu am să fac nici un pas în această direcție, ba mai mult am renunțat să mă mai documentez despre francmasonerie. Rămăsesem cu un gust amar.
Și cum nimic nu este întâmplător, atunci când mă așteptam mai puțin a venit calea îmi fu luminată spre lumină. Mă simțeam pregătit, eram atât de sigur că nimic nu mă poate surprinde, că nimic nu mă poate mișca din punct de vedere emoțional, că nu există nimic din ceea ce nu știu. Noi ardelenii, această atitudine o numim „cur plin” să îmi fie scuzată expresia, dar fiecare șut în fund este un pas înainte. 
Fraților, cunoșteam ritualul de inițiere, am citit despre el, l-am parcurs fix așa cum este el și nu credeam că poate să mă miște... dar ce credeți, emoțiile m-au copleșit, memorabilă a rămas inițierea. 
Vă simțeam, vă simțeam cum vă uitați la mine și apoi v-am văzut. În momentul în care bandoul a fost ridicat, l-am văzut pe Radu și pe Fabian, se uitau fix și autoritar la mine, cu toate că am vrut să arunc o privire de ansamblu, cei doi mi-au rămas întipăriți în minte, în pofida privirii lor autoritare, aveau o căldură, o căldură venită din suflet. 
Apoi chipul Venerabilului Maestru, a fost apogeul emoțiilor care m-au năvălit, respectiv privirea cladă, zâmbitoare și primitoare va rămâne ca un etalon de primire al unui profan în acest ordin inițiatic și va călăuzii drumul cunoașterii și al iubirii fraterne. 
Consider că acest Citat se potrivește perfect :
"Frații nu trebuie neapărat să-și vorbească unul altuia. Pot sta într-o cameră, în tihnă, fără să își zică nimic și tot vor fi întotdeauna confortabili împreună." Acesta este un citat al lui Leonardo DiCaprio, care arată din nou puterea legăturii dintre frați și modul în care aceștia vor reuși mereu să se înțeleagă, chiar și fără a-și vorbi unul celuilalt, prin simplul fapt că sunt împreună.

Fie ca Marele Arhitect al Universului să lumineze în continuare Masoneria Română, şi să ne ajute să dobândim Forța, Înțelepciunea necesară Lucrării şi lucrului permanent la nivelul Atelierelor din care facem fiecare parte.

Am zis!

